Document ID: 32009R0498

KOMMISSIONENS FORORDNING (EF) Nr. 498/2009
af 12. juni 2009
om ændring af forordning (EF) nr. 639/2003 om fastsættelse af gennemførelsesbestemmelser efter Rådets forordning (EF) nr. 1254/1999 for så vidt angår kravene for ydelse af eksportrestitutioner i forbindelse med levende kvægs velfærd under transport
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 170, sammenholdt med artikel 4, og
ud fra følgende betragtninger:
(1)
I artikel 1 i Kommissionens forordning (EF) nr. 639/2003 (2) henvises der til, at eksportrestitutioner kun kan udbetales, hvis fællesskabslovgivningen vedrørende beskyttelse af dyr under transport overholdes.
(2)
I fortsættelse af EF-Domstolens domme af 17. januar 2008 i de forenede sager C-37/06 og C-58/06 og af 13. marts 2008 i sag C-96/06 bør der ske en præcisering af forbindelsen mellem forordning (EF) nr. 639/2003 og Rådets forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97 (3).
(3)
Der bør ske en præcisering af dyrevelfærdsreglerne i forordning (EF) nr. 1/2005, som er rettet til aktørerne, og hvori det fastsættes, at såfremt disse regler overtrædes, fortabes restitutionen i relation til den pågældende overtrædelse. I den sammenhæng tager artikel 2 og 3 samt artikel 4-9 i forordning (EF) nr. 1/2005 og de deri nævnte bilag sigte på at præcisere de bestemmelser, der er rettet til aktørerne, og som har direkte forbindelse med målsætningen om beskyttelse af dyr, mens de øvrige bestemmelser i den forordning angår administrative regler.
(4)
I artikel 168 i forordning (EF) nr. 1234/2007 og i forordning (EF) nr. 639/2003 fastsættes det, at udbetaling af eksportrestitutioner er betinget af, at dyrevelfærdsreglerne overholdes. Det bør derfor præciseres, at en overtrædelse af disse dyrevelfærdsbestemmelser ikke medfører en reduktion, men fortabelse af eksportrestitutionen i forhold til det antal dyr, for hvilke velfærdskravene ikke er overholdt, dog med forbehold af tilfælde af force majeure, som er anerkendt i henhold til Domstolens retspraksis. Det følger ligeledes af disse bestemmelser samt af dyrevelfærdsreglerne i artikel 2 og 3 samt artikel 4-9 i forordning (EF) nr. 1/2005 og de deri nævnte bilag, at restitutionen fortabes for de dyr, for hvilke disse velfærdsregler ikke er overholdt, uanset dyrenes konkrete fysiske tilstand.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 639/2003 foretages følgende ændringer:
1)
Artikel 1, stk. 1, affattes således:
»Efter artikel 168 i forordning (EF) nr. 1234/2007 udbetales der kun eksportrestitutioner for levende hornkvæg henhørende under KN-kode 0102 (i det følgende benævnt »dyr«), hvis bestemmelserne i artikel 2 og 3 samt artikel 4-9 i Rådets forordning (EF) nr. 1/2005 (4) og de deri nævnte bilag samt bestemmelserne i nærværende forordning overholdes under dyrenes transport til det første aflæsningssted i det endelige bestemmelsestredjeland.
2)
Artikel 5, stk. 1, første afsnit, affattes således:
»Det samlede beløb for eksportrestitutionen pr. dyr beregnet i overensstemmelse med andet afsnit udbetales ikke for:
a)
dyr, som er døde under transport, undtagen som fastsat i stk. 2
b)
dyr, som har født eller aborteret under transport før den første aflæsning i det endelige bestemmelsestredjeland
c)
dyr, for hvilke myndighederne på grundlag af de i artikel 4, stk. 2, omhandlede dokumenter og/eller alle andre disponible oplysninger om overholdelse af nærværende forordning ikke mener, at artikel 2 og 3 og artikel 4-9 i forordning (EF) nr. 1/2005 og de deri nævnte bilag er opfyldt.«
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes for udførselsangivelser, der antages efter ikrafttrædelsesdatoen for denne forordning.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juni 2009.

Labels: 8
3
6